| Joni Halme Assembly 2004 |
Anu Seilonen
| Posti
Joni Halme
| Assembly 2004
| Uutiset
| Päivitykset
| Tuttuun tapaan tänäkin vuonna järjestettiin Assembly-tapahtuma, ja paikka oli Hartwall-areena kuten viime vuosinakin. Olimme käyneet Assemblyillä nyt neljänä vuotena peräkkäin, joten kokemus ei ollut mitenkään uusi. Kuten tähänkin asti, otimme Amigat mukaan että olisi Quakettajilla jotain ihmeteltävää. Tänä vuonna päätimme ottaa hieman ennakkoa lähtemiselle, sillä 400 kilometrin ajoreissu rasittaa jonkin verran, joten lähdimme jo tiistaina ja saimme majoittua kaverin luona, joka myös oli tulossa Assemblyille.
Tiistai 3.8.2004
Vaikka lähtemisestä oli puhuttu jo puoli vuotta ja aikaa pakkaamiselle on ollut enemmän kuin tarpeeksi, ensimmäiset 100 kilometriä menivät murehtiessa tuliko kaikki matkaan. Vettä satoi kaatamalla, mutta onneksi autossa on katto sitä varten. Synkempi ilma lienee mukavampikin kuin että penkkeihin jäisi pakaroiden muotoiset hikiläiskät auringon porottaessa. Matka Kankaanpäästä Helsinkiin tarkoittaa ensin suuntaamista Tampereelle ja sieltä sitten etelään, kunnes ollaan perillä. Matkaa kertyy noin 400 kilometriä yhteen suuntaan, joten pari taukoa oli paikallaan. Ilmeisesti jotain on jäänyt päähän, koska tänä vuonna emme eksyneet kertaakaan. Siinä tiistai menikin kun syötiin, juotiin ja saunottiin. Toki kokosimme Pegasoksen ja A1:n jotta olisi jotain tekemistä ennen tapahtumaa.
Keskiviikko 4.8.2004
Tänä vuonna AssemblyTV näkyi vain digiboksin kautta. Vain tätä varten lähdimme ostoksille ensin hakemaan käytettyä digiboksia ja sen jälkeen HTV:ltä korttia, jolla saatiin AssemblyTV näkymään. En sitten tiedä kuvittelinko vain, mutta tänä vuonna AssyTV:n sisältö (se vähä mitä tuli nähtyä) ei oikein sytyttänyt. Ohjelmistossa oli paljon jotain amatöörimusiikkia, mikä ei oikein vaikuttanut scene-tapahtuman kuvauksilta. Illalla sain harmikseni huomata, että yksi kovalevyistä alkoi hajoilla, ja loppupäivä menikin murehtiessa sitä kuntoon. Onneksi mukana oli kolme kovalevyä, joten pienen sählingin jälkeen oli backupit tehty ja kone boottasi toiselta levyltä.
Torstai 5.8.2004
Viime vuosista viisastuneena saimme tavarat areenalle paljon helpommin. Koneet kutistuvat joka vuosi, ja 19" putkinäytöt vaihtuvat TFT-näyttöihin. Hz toi paikalle vain Sony Vaion, joka suorastaan pilkkasi koneille varattua pientä tilaa. Toissavuonna olimme Grand Standilla, joka on siis katsomossa suoraan screeniä vastapäätä ja edellisenä vuonna taas Oldskoolissa. Tänä vuonna halusimme takaisin katsomoon, jottei meidän tarvitsisi lähteä koneen luota nähdäksemme compoja. Vaikka kantamuksia oli vähän, niin aurinkoinen ilma piti huolen siitä että hiki virtasi. Mutta tämä oli tuttua viime vuosilta, ja tälläkin kertaa olimme varustautuneet isolla tuulettimella joka viilensi ilmapiiriä. Kun koneet oli kasattu, piti vain päästä partyverkkoon, mikä kävikin tuttuun tapaan hyvin vaivattomasti. DHCP päälle ja avot. Mutta jotteivät perslihakset puudu irkkauksesta, piti välillä käydä kiertelemässä areenaa. Tapahtuma näytti suunnilleen samalta kuin viime vuosina. Oldskoolin puolelta löysimme kaverin, joka myi muun tavaran ohella Amiga-aiheisia T-paitoja, joissa oli mm Boing-palloa, Guru meditation tai klassinen 1.2 Kickstart -kuva. Tällainen tilaisuus ei toistu usein, joten tottakai ostimme paidat mieheen. Tänä vuonna Oldskool ja Game heaven olivat taas vaihtaneet paikkaa, mikä lienee hyvä idea, sillä viime vuonna Oldskool-alue oli minusta hieman ankea. Nyt tilaa näytti olevan enemmän ja oli valoisampaa. Ensimmäinen Compo oli game development compo, jossa oli ihan hyvin osallistujia. Mukana oli muutama ihan hyvännäköinen peli ja loput korvasivat muut puutteet huumorilla.
Perjantai 6.8.2004
Aamukolmelta alkoi jo väsyttää ja osa sammui koneen ääreen, osa taas lähti hapuilemaan nukkumapaikkaa sleeping arealta. Vaikka tänä vuonna nukkumapaikkoja oli jatkettu kolmannen kerroksen katsomoon, tahtoi nukkumapaikan löytyminen olla kiven takana. Lisäksi paikat katsomossa olivat melko hiostavia. Jotkut saivat nukuttua mainiosti, mutta itse sain vain tunnin katkonaista unta, minkä jälkeen palasin koneen äärelle. Koneen luona oli sentään viileää, kiitos tuulettimen, joten näppäimistön päälle sammuminen ei ollut ongelma. Jos yritit nukkua lattialla tai katsomon penkeillä, tulivat järjestäjät äkkiä herättelemään ja käskivät siirtyä sleeping arealle. Tuttuun tapaan tänäkin vuonna järjestettiin Assemblyn ja Boozemblyn ohella #amigafin-kanavan miitti, jonne mekin jalkauduimme. Paikka oli Hartwall-areenan vieressä kallioilla ja ohjelmassa oli tuttuun tapaan jutustelua, virvokkeiden nauttimista ja perinteinen kovalevyn heittokilpailu "upeine palkintoineen". Mukana taisi olla noin 40 osallistujaa. Ilma oli tänäkin vuonna suosiollinen ja sää oli mainio miitille. Myös Abyss näytti piipahtavan paikalla osallistumassa kisoihin, vaikka myönsikin ettei ollut koskaan Amigaa omistanut. 4k-introissa, jotka ovat minusta Assemblyjen parasta antia, olleet tuotokset olivat tänä vuonna melko tylsiä muutamaa poikkeusta lukuunottamatta. Mutta tämäkin on vain minun mielipiteeni. Mukana oli vain yksi Amigalla tehty 4k intro Rebirth (Humus 5) Push Entertainmentilta ja sekin ikävä kyllä diskattiin myöhemmässä vaiheessa.
Lauantai 6.8.2004
Toisena yönä tuli nukuttua jopa useampi tunti koneen äärellä. Herättyä piti hakea muutama kuppi kahvia, minkä jälkeen meno jatkui. Ajan kuluksi asensimme Harrin Sony Vaioon Linuxia. Aika kiitää, kun on hauskaa tai säätää kerneliä. Tänä vuonna ei nähty montakaan Amiga-demoa/introa. Rebirth 4k-introissa keräsi murskavoiton yli 4000 pistellä mutta se diskattiin myöhemmin, koska intron musiikki oli kopioitu. Tämä jos mikä masensi ilmapiiriä. Da Jormasilta oli Oldskool demo compossa A500-demo Major Relase, joka sijoittui toiseksi ja 64k intro compossa oli RNO:n Wessyde, joka myös sijoittui toiseksi. Muutenkin Amigoita tai muita vaihtoehtoisia platformeja näkyi vähän. Oldskool-puolellakin silmiin osui vain pari C64:ää, mutta senkin edestä Quakettajia. Pari Classic Amigaa oli kuulemma bongattu areenalla. Meidän rivistämme sentään löytyi Pegasos 1, Pegasos II sekä AmigaONE-XE.
Sunnuntai 7.8.2004
Assemblyjen viimeinen päivä. Enää oli jäljellä viimeisten palkintojen jako ja loppuseremonia, jonka aikana aloimme jo vaivihkaa kerätä tavaroita ja valmistauduimme poistumaan takavasemmalle. Näky oli melko hurja, kun areenalle laitettiin valot ja näki millä pöydillä ihmiset vaivautuivat siivoamaan jälkensä ja missä ei. Enpä haluaisi olla mukana siivoamassa sitä sotkua. Tavaroiden pakkaus ja kantaminen autoon kävi melko sutjakkaasti. Jäimme vielä yhdeksi yöksi Espooseen ja maanantaina aloitimme matkan takaisin Kankaanpäähän. Kuusi päivää siinä meni, mutta oli se sen arvoista. Paljon hienoja tuotoksia, vaikka Amiga olikin aika vaisusti edustettuna. Isot kiitokset menevät Hz:lle, joka jaksoi majoittaa meitä muutaman yön ja tarjosi saunan käyttöön. Linkkejä: > Assembly > Tulokset > Tuotokset imuroitavissa > #AmigaFIN Sivun alkuun |